**ΕΝΗΜΕΡΩΤΙΚΟ ΣΥΜΜΕΤΟΧΗΣ ΣΕ ΔΡΑΣΕΙΣ ΔΩΡΕΑΝ ΣΥΜΒΟΥΛΕΥΤΙΚΗΣ ΥΠΟΣΤΗΡΙΞΗΣ**

Ο Σύνδεσμος Επιχειρήσεων Πλεκτικής και Έτοιμου Ενδύματος Ελλάδας (ΣΕΠΕΕ) προσκαλεί νέους σχεδιαστές που δραστηριοποιούνται στον τομέα της μόδας να συμμετάσχουν σε δωρεάν δράσεις συμβουλευτικής υποστήριξης, στο πλαίσιο του έργου «Upgrade of skills for young designers, fashion graduates and start-ups in the cross-border area and development of a Fashion Employment Hub», με ακρωνύμιο FASHION HUB, του Προγράμματος Συνεργασίας INTERREG IPA CBC «ΕΛΛΑΔΑ – ΔΗΜΟΚΡΑΤΙΑ ΤΗΣ ΒΟΡΕΙΑΣ ΜΑΚΕΔΟΝΙΑΣ 2014 – 2020».

Στο πλαίσιο του έργου FASHION EMPLOYMENT HUB, ο ΣΕΠΕΕ σε συνεργασία με πεπειραμένους συμβούλους, έχει αναλάβει μεταξύ άλλων, την υλοποίηση δράσης συμβουλευτικής για νέους σχεδιαστές, οι οποίες δύναται να υλοποιηθούν δια ζώσης, εξ αποστάσεως (μέσω skype, zoom, teams, κ.λπ.) ή/και με τους δύο προαναφερόμενους τρόπους.

Οι θεματικές ενότητες συμβουλευτικής υποστήριξης που θα υλοποιηθούν είναι οι κάτωθι:

* **ΘΕΜΑΤΙΚΗ ΕΝΟΤΗΤΑ 1: Κοστολόγηση προϊόντων, επωνυμία μόδας, εξαγωγικό μάρκετινγκ.**
* **ΘΕΜΑΤΙΚΗ ΕΝΟΤΗΤΑ 2: Πατρόν, ψηφιακά εργαλεία σχεδίου, τεχνικές και μεθοδολογίες σχεδίων και πατρόν**
* **ΘΕΜΑΤΙΚΗ ΕΝΟΤΗΤΑ 3: Σχεδιασμός και ανάπτυξη νέων τάσεων της μόδας και συλλογής πατρόν, την ανάπτυξη της δημιουργικότητας, την σύνδεση της κληρονομιάς και των νέων τάσεων της μόδας, και την ανάλυση των τάσεων της μόδας.**

**Ποιους αφορά**

Οι δράσεις αφορούν σε ωφελούμενους οι οποίοι πληρούν τα παρακάτω κριτήρια:

* είναι απόφοιτοι σχολών σχεδιασμού ενδυμάτων, ηλικίας έως 39 ετών (για τους νέους σχεδιαστές),
* βρίσκονται ή/και δραστηριοποιούνται στην Περιφέρεια Κεντρικής Μακεδονίας (Νομοί Θεσσαλονίκης, Πέλλας, Κιλκίς και Σερρών) και Περιφέρεια Δυτικής Μακεδονίας (Νομός Φλώρινας),

**Δικαιολογητικά συμμετοχής**

Τα δικαιολογητικά που πρέπει να συνοδεύουν την αίτηση συμμετοχής στο πρόγραμμα συμβουλευτικής είναι τα ακόλουθα:

1. **Φωτοτυπία Δελτίου Αστυνομικής Ταυτότητας** ή Φωτοτυπία Διαβατηρίου του συμμετέχοντος ή των συμμετεχόντων στο πρόγραμμα συμβουλευτικής.
2. **Υπεύθυνη δήλωση** στην οποία θα αναφέρεται η σχολή σχεδιασμού ενδυμάτων από την οποία έχουν αποφοιτήσει και το έτος αποφοίτησης (για τους νέους σχεδιαστές)

Για την επιλογή των ωφελούμενων θα τηρηθεί σειρά προτεραιότητας, βάσει της ημερομηνίας υποβολής της αίτησης και της πληρότητας των δικαιολογητικών που τη συνοδεύουν.

Οι ενδιαφερόμενοι καλούνται να υποβάλουν στον ΣΕΠΕΕ συμπληρωμένη και υπογεγραμμένη τη συνημμένη αίτηση συμμετοχής, , καθώς επίσης και τα παραπάνω δικαιολογητικά συμμετοχής, μέσω email στην ηλεκτρονική διεύθυνση info@greekfashion.gr.

Επισημαίνεται ότι η αξιολόγηση των αιτήσεων συμμετοχής θα είναι άμεση με μόνο κριτήριο την πληρότητα της αίτησης συμμετοχής. Η δράση της συμβουλευτικής μπορεί να ξεκινήσει κατόπιν της αξιολόγησης πριν τη λήξη της υποβολής των αιτήσεων κατόπιν σχετικής συνεννόησης. Σε περίπτωση συμπλήρωσης του αριθμού των ωφελούμενων, θα υπάρξει ανακοίνωση για την ολοκλήρωση της δυνατότητας υποβολής αιτήσεων.

Για επιπλέον πληροφορίες σχετικά με τη δράση και τη συμμετοχή σας σε αυτή, μπορείτε να επικοινωνείτε καθημερινά στο e-mail: info@greekfashion.gr.